Universis presentes litteras inspecturis officialis Trecensis, salutem in Domino. Noveritis quod in nostra presentia constitutus Guido de Meso, baillivus Autissiod. recognovit publice se vendidisse et venditionis nomine quitasse viro nobili Guidoni de Melligniaco, domino Montigniaci, militi, quicquid emerat idem a viro venerabili Guidone de Enon, milite, situm apud Denemainne, videlicet quicquid idem Guido de Enon habebat in villa de Denemania, tam in hominibus, feminis, justiciis, censivis, coustumis, terciis, pressoriis, nemoribus, arripariis, quæ (sic) rebus aliis quibuscumque, quadam vinee petia sita in finagio, de Danemonia, juxta vineam Odeti Maugerii de Herviaco, ex una parte, et juxta vineam Fauqueri de Denemonia, ex altera, clausum de Enon vulgariter nominata dumtaxat accepta (sic), cum totali plenoque jure quod ad eumdem baillivum cum dicto clauso devenerat et in manu ejusdem baillivi translatum fuerat de manu dicti Guidonis de Enon, militis; que idem Guido baillivus sibi in perpetuum et heredibus suis integraliter reservabat sicut asseruit coram nobis, pro ducentis et nonaginta libris turon. suis quitis et sibi jam solutis, in pecunia numerata, per manum virorum prudentium magistri Jacobi de Herviaco, clerici, thesaurarii domini regis Navarre, et Reneri dicti La Corre, quia magister Jacobus una cum viro prudenti Laurentio burgense de Herviaco de dictis ducentis et nonaginta libris se pro dicto milite de Melligniaco erga eumdem Guidonem, baillivum, fidejussorem et plegium obligarat; necnon et se una cum dicto Laurentio in manu ejus Guidonis de Meso, baillivi, de dicta pecunie summa debitorem et pagatorem constituerat principalem, prout hec omnia dictus Guido de Meso in jure confessus est, coram nobis, asserens annum et dimidium vel circa tamen jam elapsum fuisse a tempore dicte venditionis celebrate. In cujus rei testimonium, sigillum curie Trecensis una cum sigillo dicti baillivi, qui quantum ad hoc jurisdictioni curie Trecensis predicte se supposuit, presentibus litteris duximus apponendum. Datum, anno Domini Mº CCº septuagesimo-primo, mense augusto.